སྙན་ངག་གི་སྡོམ་ཚིག_བེ་རི་འཇིགས་མེད།
༈ ལྷོ་ཤར་གཉིས་ཀས་ཐུན་མོང་དུ། ། འདོད་པ་ཐུན་མོང་རྒྱན་ཡིན་ནོ། ། དེ་ལ་དོན་རྒྱན་སྒྲ་རྒྱན་དང༌། ། གབ་ཚིག་རྒྱན་ཏེ་རྣམ་པར་གསུམ། ། ༈ གང་ཞིག་བརྗོད་བྱའི་དོན་གྱི་ཉམས། ། གཙོ་བོར་འདོན་པ་དོན་རྒྱན་ཡིན། ། འདི་དོན་ཉེ་བར་སྟོན་པའི་ཕྱིར། ། སྙན་ངག་ལེའུ་བར་པ་གསུངས། ། ༈ རང་བཞིན་བརྗོད་དང་དཔེ་དང་ནི། ། གཟུགས་ཅན་གསལ་བྱེད་སྐོར་བ་དང༌། ། འགོག་དང་དོན་གཞན་བཀོད་པ་དང༌། ། ལྡོག་པ་ཅན་དང་སྲིད་པ་ཅན། ། བསྡུས་དང་ཕུལ་བྱུང་རབ་བཏགས་དང༌། ། རྒྱུ་དང་ཕྲ་མོ་ཆ་དང་རིམ། ། དགའ་དང་ཉམས་ལྡན་གཟི་བརྗིད་ཅན། ། རྣམ་གྲངས་བརྗོད་དང་ཀུན་ཏུ་ཕན། ། རྒྱ་ཆེར་བསྙོན་འདོར་སྦྱར་བ་དང༌། ། ཁྱད་པར་མཚུངས་པར་སྦྱོར་པ་དང༌། ། འགལ་དང་སྐབས་མིན་བརྗོད་པ་དང༌། ། ཟོལ་བསྟོད་ངེས་པར་སྟོན་པ་དང༌། ། ལྷན་ཅིག་བརྗོད་དང་ཡོངས་བརྗེས་ཤིས། ། རབ་སྤེལ་དེ་ནས་དགོངས་པ་ཅན། ། དོན་རྒྱན་སོ་ལྔ་འདི་དག་ནི། ། ལེའུ་བར་པའི་བརྗོད་གཞི་ཡིན། ། ༈ དངོས་རྣམས་རང་བཞིན་སྒྲོ་སྐུར་དང༌། ། ཤུགས་སྟོན་ཙམ་མིན་དྲང་པོ་བརྗོད། ། རང་བཞིན་བརྗོད་པའི་རྒྱན་ཏེ་བཞི། ། རིགས་དང་བྱ་བ་ཡོན་ཏན་རྫས། ། ༈ མཚོན་བྱེད་དཔེ་དང་མཚན་བྱ་དོན། ། མཚུངས་པར་སྟོན་པ་དཔེ་རྒྱན་ཡིན། ། ཆོས་དཔེ་དངོས་དཔེ་བཟློག་པའི་དཔེ། ། ཕན་ཚུན་དཔེ་དང་ངེས་ངེས་མེད། ། བསྡུས་དང་ཕུལ་བྱུང་རབ་བཏགས་རྨད། ། རྨོངས་དང་ཐེ་ཚོམ་གཏན་འབེབས་དཔེ། ། སྦྱར་དང་མཉམ་ཉིད་རྨད་དང་བསྔགས། ། ངོ་བསྟོད་དེ་ཉིད་ཐུན་མོང་ནིན། ། བྱུང་མིན་སྲིད་མན་མང་བའི་དཔེ། ། བརྗོད་འདོད་འགལ་དང་དགག་པའི་དཔེ། ། རྣམ་འགྱུར་ཕྲེང་བ་ངག་དོན་དང༌། ། ཟླ་བོ་དངོས་དང་མཚུངས་སྦྱོར་དཔེ། ། རྒྱུ་ཡི་དཔེ་སྟེ་སུམ་ཅུ་གཉིས། ། དཔེ་ཡི་རྒྱན་གྱི་དབྱེ་བ་ཡིན། ། ༈ རྟགས་ཐ་དད་དང་ཚིག་ཐ་དད། ། དཔེ་དོན་མཆོག་དམན་ཆེ་བ་རྣམས། ། སྙན་ངག་མཁན་གྱི་སྐྱོན་རྩི་ཡང༌། ། སྦྱོར་ཚུལ་ཤེས་ན་རྒྱན་དུ་འགྱུར། ། ༈ དཔེ་དོན་མཚུངས་པར་གསལ་བྱེད་སྒྲ། ། ཤོང་དཔང་ལོ་ཙཱས་རེ་གསུམ་བསྒྱུར། ། དུས་ཕྱིས་སྣར་ཐང་པཎ་ཆེན་གྱིས། ། རྫོགས་པར་བསྒྱུར་ཏེ་རེ་ལྔར་འགྱུར། ། དེ་ལ་སྡེ་ཚན་བཞིར་ཕྱེས་ཏེ། ། དཔེ་དོན་གསལ་བྱེད་ཉེ་གཉིས་དང༌། ། འདྲ་དོན་གསལ་བྱེད་ཉི་ཤུ་དང༌། ། དཔེ་རྒྱན་གསལ་བྱེད་བཅོ་ལྔ་དང༌། ། དེ་ལྟ་བུ་སོགས་བརྒྱད་རྣམས་སོ། ། ༈ བཞིན་ལྟར་ལྟ་བུ་ཇི་ལྟར་མཐུན། ། མཚུངས་དང་ཡང་དག་མཚུངས་དང་མཉམ། ། ཡང་དག་གསལ་དང་ངེས་པར་གསལ། ། རབ་གསལ་གཟུགས་ཀྱི་ཟླ་བོ་དང༌། ། མཉེན་པོ་དང་ནི་དགྲ་ཟླ་བྱེད། ། སོ་སོར་རྟོགས་དང་འགྲན་དང་འདྲ། ། ལྟ་བཅས་བསླུ་བ་རིགས་མཐུན་དང༌། ། རྗེས་སུ་སྨྲ་སྟེ་ཉེར་གཉིས་ནི། ། སྡེ་ཚན་དང་པོའི་དབྱེ་སྒོ་ཡིན། ། ༈ གཟུགས་བརྙན་ཅན་དང་སོ་སོར་སྡེབ། ། གཟུགས་མཚུངས་གཟུགས་མཉམ་གཟུགས་གཞལ་དང༌། ། མཚན་ཉིད་མཐུན་དང་མཚན་ཉིད་འདྲ། ། མཚན་ཉིད་མཚུངས་དང་མཐུན་ཕྱོགས་དང༌། ། དཔེར་བྱས་དཔེ་དང་རྟོག་དང་དམན། ། ཅུང་ཟད་དམན་དང་རབ་ཏུ་སྨྲ། ། སོ་སོར་ཟློག་དང་རིགས་མཐུན་མཉམ། ། ཆོས་མཐུན་དང་ནི་ཆོས་ཐུན་མོང༌། ། འདྲ་དོན་གསལ་བྱེད་ཉི་ཤུ་ཡིན། ། ༈ འབྲུ་མང་པོ་ཡི་ཚིག་སྡུད་དང༌། ། འགྲན་དང་རྒྱལ་དང་སྡང་དང་འཁུ། ། མི་མཐུན་སྒྲོག་དང་འཐབ་དང་འཕྱ། ། སྨ་འབེབས་སྨད་པ་ཅོ་འདྲི་འགོག ། རྒོད་དང་ཕྲག་དོག་མི་བཟོད་བྱེད། ། དཔེ་རྒྱན་གསལ་བྱེད་བཅོ་ལྔ་ཡིན། ། དེ་ཡི་སྐལ་བཟང་འཕྲོག་བྱེད་དང༌། ། དེ་ཡི་མཛེས་པ་ཟུམ་པར་བྱེད། ། དེ་དང་འགྲན་ལས་ཚར་གཅོད་དང༌། ། དེ་ཡི་རྗེས་སུ་རྐང་པ་འཇོག ། དེ་ཡི་ནུས་པ་འཇུག་པ་དང༌། ། དེ་ཡི་ངང་ཚུལ་དེ་འགོག་པ། ། དེ་ཡི་རྗེས་སུ་བྱེད་པ་སྟེ། ། དེ་ལྟ་བུ་སོགས་བརྒྱད་ཡིན་ནོ། ། འདི་ནི་དབྱངས་ཅན་དགྱེས་གླུའི་སྲོལ། ། ཡིན་གྱི་མཚུངས་གསལ་འདྲེན་ཚུལ་ལ། ། བོད་མཁས་སི་ཏུའི་རྗེས་འབྲངས་བཅས། ། བཞེད་ཚུལ་སོ་སོའི་གཞུང་དུ་གཟིགས། ། ༈ རྩ་བས་དངོས་སུ་མ་ཟིན་པ། ། ཆ་གྲོགས་སྤུན་ཟླ་མཐོང་ཐོས་དྲན། ། རེག་ཕམ་སྙེག་འཛེགས་སེམས་པ་སྟེ། ། དབྱེ་བའི་རྣམ་གྲངས་བཅུ་གཅིག་འདི། ། རིན་སྤུངས་སྡེ་བས་བཞེད་པ་ལྟར། ། དབྱངས་ཅན་དགྱེས་གླུའི་གཞུང་དུ་བཀོད། ། དཔེ་ཡི་རྒྱན་གྱི་ཚིག་སྦྱོར་ལ། ། མཚུངས་གསལ་འདི་དག་ཤིན་ཏུ་གལ། ། ༈ བརྗོད་བྱའི་དོན་དེ་དཔེ་ཡི་གཟུགས། ། བཀོད་པའི་རྒྱན་དེ་གཟུགས་རྒྱན་ཡིན། ། བསྡུས་དང་མ་བསྡུས་བསྡུས་མ་བསྡུས། ། མཐའ་དག་ཆ་ཤས་ཆ་ཤས་ཅན། ། ཡན་ལག་གཅིག་སོགས་ལྡན་མི་ལྡན། ། མི་མཉམ་ཁྱད་པར་འགལ་དང་རྒྱུ། ། སྦྱར་དང་དཔེ་ལྡོག་འགོག་པ་དང༌། ། མཉམ་འཇོག་གཟུགས་ཅན་གྱི་གཟུགས་ཅན། ། བསྙོན་དོར་བཅས་ཏེ་ཉི་ཤུ་འདི། ། གཟུགས་རྒྱན་དབྱེ་བའི་རྣམ་གྲངས་ཡིན། ། ༈ རིགས་དང་བྱ་བ་ཡོན་ཏན་རྫས། ། ཚིག་གཅིག་ལ་ནི་གནས་པ་ཡིས། ། གལ་ཏེ་ངག་ཀུན་ལ་ཕན་ན། ། དེ་ནི་གསལ་བྱེད་རྒྱན་དུ་འདོད། ། རིགས་དང་བྱ་བ་ཡོན་ཏན་རྫས། ། ཐོག་མར་བརྗོད་པའི་གསལ་བྱེད་དང༌། ། རིགས་དང་བྱ་བ་བར་མཐའ་གསལ། ། ཕྲེང་བ་འགལ་དོན་དོན་གཅིག་སྦྱར། ། དངོས་བསྟན་དབྱེ་བ་བཅུ་གཉིས་དང༌། ། ཤུགས་བསྟན་བཞི་དང་བཅུ་དྲུག་གོ། ༈ ཚིག་སྦྱོར་གང་གི་ཐོག་མཐའ་བར། ། བརྗོད་དོན་གསལ་བྱེད་ཚིག་དང་དོན། ། ཅི་རིགས་ཟློས་པ་བསྐོར་པའི་རྒྱན། ། དབྱེ་ན་དོན་བསྐོར་ཚིག་བསྐོར་དང༌། ། གཉིས་ཀ་བསྐོར་པའི་རྒྱན་དང་གསུམ། ། ༈ དགག་བྱ་གང་ཞིག་གཟུང་བ་དེ། ། འགོག་བྱེད་དགག་ཚིག་དངོས་སམ་དོད། ། ཅི་རིགས་ཀྱིས་ནི་འགོག་བྱེད་པ། ། དེ་ནི་འགོག་པའི་རྒྱན་ཡིན་ནོ། ། བྱུང་བ་མངོན་གྱུར་འབྱུང་འགྱུར་ཆོས། ། ཆོས་ཅན་རྒྱུ་འབྲས་རྗེས་གནང་དབང༌། ། མ་གུས་ཤིས་བརྗོད་རྩུབ་མོ་གྲོགས། ། འབད་དང་གཞན་དབང་ཐབས་དང་ཁྲོ། ། མྱ་ངན་འགྱོད་དང་ཐེ་ཚོམ་སྦྱར། ། དོན་གཞན་རྒྱུས་འགོག་ཉི་ཤུ་གསུམ། ། ༈ བསྒྲུབ་བྱའི་དངོས་འགའ་སྔོན་བཀོད་ནས། ། དེ་ཡི་སྒྲུབ་བྱེད་ནུས་པ་ཅན། ། དངོས་པོ་གཞན་ཞིག་འགོད་པ་དེ། ། དོན་གཞན་བཀོད་པའི་རྒྱན་ཞེས་བྱ། ། ཀུན་ཁྱབ་ཁྱད་པར་སྦྱར་དང་འགལ། ། འོས་པ་དང་ནི་མི་འོས་པ། ། འོས་ཤིང་མི་འོས་དེ་བཟློག་བརྒྱད། ། ༈ སྒྲས་ཟིན་པའམ་ཤུགས་ལ་ནི། ། དཔེ་དོན་མཚུངས་པར་བསྟན་ནས་ཕྱིས། ། ལྡོག་ཆོས་གང་ཞིག་ལ་བརྟེན་ནས། ། ཁྱད་པར་འབྱེད་པ་ལྡོག་པའི་རྒྱན། ། གཅིག་ལྡོག་གཉིས་ལྡོག་སྦྱར་དང་འགོག ། གཏན་ཚིགས་ལྡོག་པ་ཅན་དང་ལྔ། ། ༈ རྟེན་གྱི་དབྱེ་དང་དཔེ་ཅན་ལྷག ། མཚུངས་ཆོས་སྒྲས་ཟིན་འབྱེད་ཆོས་ལྡོག ། རིགས་མཐུན་ལྡོག་པ་ཅན་དང་བཅུ། ། ༈ རབ་ཏུ་གྲགས་པའི་རྒྱུ་ཟློག་ནས། ། གང་ཞིག་རྒྱུ་གཞན་ཅུང་ཟད་ཙམ། ། གང་དུ་རང་གི་ངོ་བོ་ཉིད། ། སྟོན་པ་དེ་ནི་སྲིད་པ་ཅན། ། ཕྱི་ནང་ཤེས་བྱེད་རྒྱུ་གཉིས་དང༌། ། འབྲས་བུ་རང་གི་ངོ་བོ་ཙམ། ། སྟོན་པའི་སྲིད་པ་ཅན་དང་གསུམ། ། ༈ དངོས་པོ་གཞན་ཞིག་བརྗོད་འདོད་ནས། ། དེ་དང་མཚུངས་པའི་དངོས་པོ་གཞན། ། བསྡུས་པའི་ཚུལ་གྱིས་བརྗོད་པ་གང༌། ། དེ་ནི་བསྡུས་བརྗོད་རྒྱན་ཡིན་ནོ། ། སྤྱི་དང་ཁྱད་གཞི་ཐ་དད་དང༌། ། ཁྱད་པར་ཐ་དད་ཐ་དད་མིན། ། སྔོན་མེད་བསྡུས་བརྗོད་རྒྱན་དང་བཞི། ། ༈ བརྗོད་འདོད་དེ་ཉིད་འཇིག་རྟེན་གྱི། ། མཚམས་ལས་བརྒལ་བའི་འུད་ཤོད་ཀྱིས། ། རྗོད་པ་ཕུལ་བྱུང་རྒྱན་ཡིན་ཏེ། ། ཁྱད་འཕགས་ཐེ་ཚོམ་ངེས་པ་དང༌། ། གྲགས་པ་བརྗོད་པའི་ཕུལ་བྱུང་བཞི། ། ༈ སེམས་དང་ལྡན་མིན་ཇི་ལྟར་ཡང༌། ། བརྗོད་བྱའི་དངོས་པོ་དེ་ཉིད་ལ། ། རྣམ་པར་གཞན་ཞིག་སྒྲོ་བཏགས་ནས། ། བརྗོད་པ་རབ་བཏགས་རྒྱན་དུ་འདོད། ། སེམས་ལྡན་སེམས་མེད་རབ་རྟོག་གཉིས། ། ཏིང་འཛིན་རབ་རྟོག་བཞིན་སྒྲ་ཅན། ། སྙམ་དང་དྭོགས་དང་ངེས་དང་འདྲ། ། མིན་ནམ་ཞེས་སོགས་རབ་རྟོག་གི ། གསལ་བྱེད་འདིར་སྟོན་དྲུག་ཉིད་དོ། ། ༈ བྱེད་པོ་ཤེས་བྱེད་དངོས་མེད་སོགས། ། རྒྱུ་ཡི་ཁྱད་པར་འགའ་ཞིག་ལ། ། བརྟེན་ནས་དེ་མཐུན་འབྲས་བུ་དག ། གོ་བར་བྱེད་པ་རྒྱུ་རྒྱན་ཡིན། ། དངོས་དང་དངོས་མེད་མཚར་རྒྱུ་སྟེ། ། རྩ་བའི་དབྱེ་བ་གསུམ་ཡོད་དེ། ། དང་པོ་དངོས་པོའི་རྒྱུ་ལ་གཉིས། ། བྱེད་པོའི་རྒྱུ་དང་ཤེས་བྱེད་རྒྱུ། ། བྱེད་པོ་ལ་ཡང་རྣམ་གཉིས་ཏེ། ། སྒྲུབ་བྱེད་རྒྱུ་དང་ལས་ཀྱི་རྒྱུ། ། སྒྲུབ་བྱེད་རྒྱུ་ལ་རྣམ་གཉིས་ཏེ། ། སྐྱེད་བྱེད་རྒྱུ་དང་ཉམས་བྱེད་རྒྱུ། ། ལས་རྒྱུ་ལའང་གཉིས་ཡོད་དེ། ། རྣམ་འགྱུར་རྒྱུ་དང་ཐོབ་བྱེད་རྒྱུ། ། ཤེས་བྱེད་རྒྱུལ་རྣམ་གཉིས་ཏེ། ། ཕྱི་དང་ནང་གི་ཤེས་བྱེད་རྒྱུ། ། དེ་དག་དངོས་པོའི་རྒྱུ་དྲུག་ཡིན། ། གཉིས་པ་དངོས་མེད་རྒྱུ་ལ་གཉིས། ། སྔར་ནས་མེད་དང་ཞིག་ནས་མེད། ། ཕན་ཚུན་མེད་དང་སྤངས་ནས་མེད། ། མེད་དགག་རྒྱུ་ནི་རྣམ་བཞི་དང༌། ། བཟློག་པའི་རྒྱུ་གཅིག་མ་ཡིན་དགག ། དངོས་མེད་རྒྱུ་རྒྱན་བསྡོམས་པས་ལྔ། ། གསུམ་པ་མཚར་བའི་རྒྱུ་ལ་ལྔ། ། རིང་འབྲས་རྒྱུ་འབྲས་ལྷན་ཅིག་པ། ། འབྲས་བུ་སྔོན་དང་རིགས་མིན་རྒྱུ། ། རིགས་པའི་རྒྱུ་དང་མཚར་རྒྱུ་སྟེ། ། བསྡོམས་པས་དབྱེ་བ་བཅུ་དྲུག་གོ། ༈ བསམ་དོན་སྒྲས་ཟིན་མ་བརྗོད་པར། ། ལུས་དང་ངག་གི་བརྡ་ཐབས་ལས། ། གོ་བར་ནུས་པ་ཕྲ་མོའི་རྒྱན། ། ཟུར་དང་རྣམ་པ་ཕྲ་མོ་གཉིས། ། ༈ དོན་དེའི་སྐྱོན་མཚང་འགེབས་པའི་སླད། ། སྒྲིབ་བྱེད་ཆོས་མཐུན་མཛེས་པ་ཞིག ། རྗོད་པའི་ཟོལ་ཀྱིས་སྒྲིབ་པ་དེ། ། ཆ་ཡི་རྒྱན་གྱི་མཚན་ཉིད་ཡིན། ། འོས་པ་དང་ནི་མི་འོས་དང༌། ། བསྟོད་པའི་ཆ་ལས་སྨད་པ་དང༌། ། སྨད་པའི་ཆ་ལས་བསྟོད་པ་བཞི། ། ༈ དཔེ་ཅན་འགའ་ཞིག་གོ་རིམ་བཞིན། ། སྔོན་དུ་བཀོད་ནས་དེ་དག་གི། འཇལ་བྱེད་དཔེ་རྣམས་རིམ་གྱིས་བཀོད། ། དེ་ནི་རིམ་པ་ཅན་གྱི་རྒྱན། ། ༈ རྒྱུ་རྐྱེན་འགའ་ཞིག་ལ་བརྟེན་ནས། ། ནང་སེམས་དགའ་བ་ཁྱད་པར་ཅན། ། སྐྱེས་བར་རྗོད་པའི་ཚིག་སྦྱོར་དེ། ། དགའ་བའི་རྒྱན་གྱི་མཚན་ཉིད་ཡིན། ། དངོས་ཐོབ་གཟུགས་བརྙན་ལས་བྱུང་གཉིས། ། ༈ ནང་གི་བསམ་པའི་འགྱུར་བ་ལ། ། བརྟེན་ནས་ཕྱི་ཡི་ལུས་ངག་ཏུ། ། ཐོན་པའི་ཉམས་དག་སྟོན་པའི་ངག ། དེ་ནི་ཉམས་ལྡན་རྒྱན་ཞེས་བྱ། ། སྒེག་དང་དྲག་ཤུལ་དཔའ་བ་དང༌། ། སྙིང་རྗེ་མི་སྡུག་གཞད་གད་དང༌། ། རྨད་བྱུང་འཇིགས་རུང་ཉམས་ཏེ་བརྒྱད། ། ༈ རྗོད་བྱེད་ཚིག་བརྗིད་དྲེགས་པའི་ཉམས། ། གཟེངས་སུ་མཐོ་བ་སྟོན་པའི་ངག ། གཟི་བརྗིད་ཅན་གྱི་རྒྱན་ཏེ་གཅིག ། ༈འདོད་དོན་དངོས་སུ་མ་བརྗོད་པར། ། དེ་ཉིད་བསྒྲུབ་པར་བྱ་བའི་སླད། ། རྣམ་པ་གཞན་ཞིག་བརྗོད་པ་གང༌། ། དེ་ནི་རྣམ་གྲངས་རྒྱན་ཏེ་གཅིག ། ༈ བྱ་བ་འགའ་ཞིག་རྩོམ་པ་ལ། ། སྐལ་བ་ཡི་ནི་སྟོབས་ལས་ཀྱང༌། ། དེ་ཡི་སྒྲུབ་བྱེད་ཕུན་ཚོགས་གང༌། ། ཀུན་ཕན་རྒྱན་ཏེ་གཅིག་ཉིད་དོ། ། ༈ བརྗོད་དོན་དེ་ཉིད་བསམ་པ་དང༌། ། འབྱོར་པ་གང་ཡང་རུང་སྒོ་ནས། ། ཁྱད་པར་འཕགས་པ་སྟོན་པའི་ངག ། རྒྱ་ཆེན་རྒྱན་གྱི་ངོ་བོར་འདོད། ། དབྱེ་ན་བསམ་འབྱོར་རྒྱ་ཆེ་གཉིས། ། ༈ བརྗོད་དོན་དངོས་པོའི་གནས་ལུགས་ལ། ། བསྙོན་ནས་དོན་གཞན་ཅུང་ཟད་ཙམ། ། བསྟན་པ་དེ་ནི་བསྙོན་དོར་རྒྱན། ། ཆོས་ལ་བསྙོན་དང་ཡུལ་ལ་བསྙོན། ། རང་བཞིན་བསྙོན་པའི་རྒྱན་དང་གསུམ། ། ༈ སྒྲ་དོན་གང་རུང་གི་སྒོ་ནས། ། རྗོད་བྱེད་གཅིག་ཏུ་སྦྱར་བ་ལས། ། བརྗོད་དོན་དུ་མ་གོ་ནུས་པ། ། དེ་ནི་སྦྱར་བའི་རྒྱན་དུ་འདོད། ། ཚིག་གི་གཅོད་མཚམས་ཐ་དད་མིན། ། ཐ་དད་ཚིག་འདྲའི་སྦྱར་བ་དང༌། ། བྱ་བ་གཅིག་དང་འགལ་མིན་པ། ། བྱ་བའི་ཡུལ་ཅན་སྦྱར་བ་དང༌། ། ངེས་པར་ཅན་དང་ངེས་པར་འགོག ། འགལ་མིན་འགལ་བ་ཅན་དང་དགུ། ༈ བརྗོད་བྱའི་དངོས་དེར་རྒྱུ་རྐྱེན་སོགས། ། ཁྱད་ཆོས་འགའ་ཞིག་མ་ཚང་ཡང༌། ། ཁྱད་པར་ཚང་པ་ལས་ལྷག་པ། ། སྟོན་པ་ཁྱད་པར་བརྗོད་པའི་རྒྱན། ། ཡོན་ཏན་རིགས་དང་བྱ་བ་རྫས། ། རྒྱུ་ཡི་ཁྱད་པར་བརྗོད་པ་ལྔ། ། ༈ བརྗོད་འདོད་སྐྱོན་ཡོན་གང་རུང་ཞིག ། མཚུངས་དོན་མེད་པའི་དཔེ་ཞིག་དང༌། ། བསྟོད་སྨད་ཅི་རིགས་ཀྱི་སྒོ་ནས། ། མཚུངས་པར་སྦྱོར་པ་མཚུངས་སྦྱོར་རྒྱན། ། དབྱེ་ན་བསྟོད་སྨད་མཚུངས་སྦྱོར་གཉིས། ། ༈ འགལ་ཟླ་སྒྲུབ་བྱེད་སླད་དུ་ནི། ། འགལ་བའི་ཆོས་དང་ཆོས་ཅན་འགའ། ། གཞི་གཅིག་སྟེང་དུ་མཉམ་དུ་སྡེབ། ། དེ་ནི་འགལ་བའི་རྒྱན་དུ་འདོད། ། གཞི་ཐ་དད་དང་བྱ་བ་འགལ། ། གཞི་གཅིག་ཡོན་ཏན་གཉིས་འགལ་དང༌། ། གཞི་གཅིག་ཆོས་འགལ་རྫས་འགལ་དང་། ། བྱ་བ་འགལ་དང་སྦྱར་འགལ་དྲུག ། ༈ རང་ལས་དམན་པའི་ཡུལ་ཞིག་ལ། ། བསྟོད་པ་བྱེད་པ་སྐབས་མིན་ཀྱང༌། ། རྐྱེན་གྱི་དབང་གིས་བསྟོད་འདོད་པ། ། སྐབས་མིན་བསྟོད་པའི་རྒྱན་ཏེ་གཅིག ། ༈ གང་ཞིག་བརྗོད་གཞི་གཟུང་བ་དེར། ། རྗོད་ཚུལ་སྐྱོན་ལྟར་སྣང་ན་ཡང༌། ། དོན་ལ་ཆེ་བའི་ཡོན་ཏན་ཉིད། ། ཉེ་བར་སྟོན་པ་ཟོལ་བསྟོད་དེ། ། མཐུ་དཔའ་སྟོབས་ཀྱི་ཟོལ་བསྟོད་གསུམ། ། ༈ སྟོན་བྱེད་དཔེ་སྔོན་བཀོད་པ་དེས། ། དེ་དང་མཚུངས་པའི་བསྟན་བྱའི་དོན། ། མཆོག་དམན་རང་བཞིན་གསལ་བྱེད་པ། ། དེ་ནི་ངེས་སྟན་རྒྱན་ཏེ་གཉིས། ། མཆོག་དང་མཆོག་མིན་ངེས་བསྟན་ནོ། ། ༈ བརྗོད་དོན་དེ་དང་འབྲེལ་བ་ཡི། ། ཡོན་ཏན་བྱ་བ་གང་ཡང་རུང༌། ། ལྷན་ཅིག་ཚོགས་པ་སྟོན་པའི་ངག ། དེ་ནི་ལྷན་ཅིག་བརྗོད་པའི་རྒྱན། ། ཡོན་ཏན་ལྷན་ཅིག་བརྗོད་པ་དང༌། ། བྱ་བ་ཐ་དད་བྱ་བ་གཅིག ། ལྷན་ཅིག་བརྗོད་པའི་རྒྱན་ཏེ་གསུམ། ། ༈ བརྗོད་བྱའི་དོན་རྣམས་ཕན་ཚུན་དུ། ། བརྗེ་རེས་བྱེད་པ་ཡོངས་བརྗེས་རྒྱན། ། ༈ འདོད་བྱའི་དོན་དེ་འགྲུབ་པའི་སླད། ། སྨོན་ཚིག་སྦྱོར་བ་ཤིས་བརྗོད་ཡིན། ། ༈ ཐ་དད་རྒྱན་གསུམ་བསྲེས་ཤིང་སྤེལ། ། དེ་ནི་རབ་སྤེལ་རྒྱན་ཡིན་ཏེ། ། ཕན་ཚུན་ལྟོས་པའི་རབ་སྤེལ་དང༌། ། སྟོབས་མཚུངས་རབ་སྤེལ་རྒྱན་དང་གཉིས། ། ༈ རྩོམ་མཁན་རང་གི་བསམ་དོན་ལྟར། ། སྙན་ངག་རྩོམ་པའི་དགོས་དོན་དེ། ། གསལ་བར་མཚོན་པ་དགོངས་རྒྱན་ཡིན། ། དེ་ཡི་ཆོས་བཞི་རྒྱས་བཤད་ན། ། དངོས་པོ་ཡི་ནི་ཚིག་རྣམས་ཀུན། ། ཕན་ཚུན་ཕན་པར་བྱེད་པ་ཉིད། ། དོན་དང་བྲལ་བའི་ཁྱད་པར་རྣམས། ། མ་བྱས་གནས་སུ་བསྔགས་པ་དང༌། ། བརྗོད་རིམ་སྟོབས་ལས་དངོས་པོ་ནི། ། ཟབ་མོ་དག་ཀྱང་གསལ་པ་སྟེ། ། དེཀུན་དགོངས་པའི་དབང་གྱུར་ཕྱིར། ། དེ་དག་དགོངས་པ་ཅན་ཡིན་ནོ། ། དེ་ལྟར་ལེའུ་བར་བ་ཡི། ། དོན་རྒྱན་སོ་ལྔའི་མཚན་ཉིད་དང༌། ། ནང་ཚན་དཔེར་བརྗོད་དངོས་བསྟན་གྲངས། ། དྲིལ་བས་ཉིས་བརྒྱ་རྩ་གསུམ་ཡོད། ། དེ་ཉིད་རྨང་གཞིར་བྱས་པའི་སྟེང༌། ། ད་དུང་རྒྱ་བོད་མཁས་པ་ཚོའི། ། མཁྱེན་རྩལ་མུ་མཐའ་མེད་པ་ལས། ། བྱུང་བའི་སྙན་ཚིག་རྣམས་ལའང་གཟིགས། ། སྙན་ཚིག་མཁས་པའི་སྙིང་གི་ནོར། ། བློ་གསལ་མགྲིན་པའི་མཛེས་རྒྱན་གཅིག ། མུཀྟིཀ་ཡི་ཕྲེང་བ་ལས། ། ལེའུ་གཉིས་པའི་སྡོམ་ཚིག་གོ།